

MÄRJAMAA VALLAVOLIKOGU

**M Ä Ä R U S**

**Märjamaa 27. august 2024 nr 74**

**Õppetasu Märjamaa Muusika- ja Kunstikoolis**

Määrus kehtestatakse huvikooli seaduse § 21 lg 3 rakendamiseks Märjamaa Muusika- ja Kunstikooli põhimääruse § 35 lg 3 alusel.

**§ 1. Reguleerimisala**

Määrusega kehtestatakse õppetasud (ühe õppuri kohta ühes kuus) Märjamaa Muusika- ja Kunstikoolis õppekulude osaliseks katmiseks.

**§ 2. Märjamaa valla elanikuna Eesti rahvastikuregistrisse kantud õppurite õppetasu**

(1) Õppetasu kunstiringi ja kunsti- ning muusikakooli eelkooli õppuritele on 7% Vabariigi Valitsuse kehtestatud töötasu alammäärast (edaspidi *töötasu alammäär*).

(2) Õppetasu muusika- ja kunstikooli põhiõppe õppuritele on 8% töötasu alammäärast.

(3) Õppetasu vabaõppe ja lisa-aasta õppuritele on 10% töötasu alammäärast ning täiskasvanud õppuritele on 15% töötasu alammäärast.

**§ 3. Teiste omavalitsuste õppurite õppetasu**

Teiste omavalitsuste õppurite ühe kuu õppetasu on 40% töötasu alammäärast.

**§ 4. Soodustused õppetasu tasumisel**

(1) Pere, kust õpib Märjamaa Muusika- ja Kunstikoolis kaks või enam last ning kui laste ja vähemalt ühe vanema elukoht rahvastikuregistris on Märjamaa vald tasub:

1) pere teise lapse eest õppetasu 75% kuutasu määrast;

2) pere kolmanda ja iga järgneva lapse eest õppetasu 50% kuutasu määrast.

(2) Märjamaa Vallavalitsusel on õigus teha erisusi õppetasu tasumisest vabastamiseks või õppetasu vähendamiseks kui koolis on õppetöö takistatud kooli pidajast või vääramatust jõust tulenevatest asjaoludest.

**§ 5. Õppetasu maksmise korraldamine**

(1) Õppetasu ei maksta juuni-, juuli- ja augustikuu eest.

(2) Õppetasu makstakse esitatud arve alusel järgneva kuu 20. kuupäevaks.

**§ 6. Rakendussätted**

(1) Tunnistatakse kehtetuks Märjamaa Vallavolikogu 21. juuni 2011. a. määrus nr 62 „Õppetasu Märjamaa Muusika- ja Kunstikoolis“.

(2) Määrus jõustub 1. jaanuaril 2025.

(allkirjastatud digitaalselt)

Ottomar Linna

volikogu esimees